**VISUL UNEI NOPŢI DE IARNĂ**

*Vindiana*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

A nins cu friguri peste sânii mei,

Ȋn noaptea asta trec cea mai frumoasă iarnă,

Săruturile moi lovesc ȋn ei,

Când se desprind de gura ta să mi te cearnă,

Mai toarnă nea pe cerul lor, pic-pic...

E-aşa frumos când ninge cu iubire !

E iarna ta cu ochi de borangic,

E noaptea mea păşind pe rătăcire

Şi fulguie pe sânii mei, mărunt,

Visul de iarnă scurs ȋn aşternuturi…

Tu ȋmi acoperi sufletul cărunt,

Cu flori de ger – ibovnice săruturi

Şi geruri ȋmpietresc pe gura mea,

Marmoreene taine – ce se vor ştiute,

Că m-ai iubit ningându-mă cu nea,

Pe sânii mei cu cerurile mute…